kardosdrur/scandi-wiki huggingface dataset:
Säbyholm

Säbyholm er et gods i Säby sogn, i det tidligere Rönnebergs herred, Landskrona kommun, Skåne

Säbyholm ligger i en park ved Hälsingborgvägen 3 km nord for Landskrona.

Historie 
Godset har tidligere været kongelig ladegård under Landskrona slot. Det blev solgt i 1791 af staten til den oberst Corfitz Cook og har siden blandt andet været ejet af friherre Adolf Coyet. Generalen Bror Cederström var ejer fra 1818. Han byggede den nuværende hovedbygning. Kammerherre Carl Axel Trolle och Rudolf Hodder Stiernswärd blev ägare 1849. Godset blev i 1853 købt af Skånska sockerfabriks AB til dyrkning af sukkerroer. Da sukkerfabrikken i Landskrona i 1875 blev ødelagt af brand, blev fabrikken i 1883 genopbygget på Säbyholm.

I 2004 efter at have været en del af ”Weibulls frøafgrøder” blev Säbyholm med nærliggende arealer købt af Landskrona kommun, mens Barsebäcks gods købte de fleste af produktionsjordene. Kommunen solgte efterfølgende hovedbygningen til Säbyholms montessoriförening.

Galleri

Litteratur 
 Edith Hemby / Säby – sockerbetans socken. – Landskrona, 1966.

 Lars Olsson & Jonna Eriksson (red), Säbyholmarna. Om arbetsfolk, arbetsförhållanden och facklig organisering på Säbyholms gård, 1850–1945, Arbetarrörelsens Arkiv i Landskrona, Kristianstad 2002. 176 s.

Eksterne henvisninger 
 Säbyholm  
 Säbyholms montessoriförening 

Herregårde i Skåne
Bygninger, konstruktioner og anlæg i Landskrona kommun
Claire Ross-Brown

Claire Julia Ross-Brown (født 11. november 1972 i Chelsea, London, England) er en engelsk-dansk skuespiller, model og sanger. Hun er muligvis bedst kendt for sin rolle som sekretæren Claire i sitcomserien Klovn.

Karriere 
Hun blev født i Chelsea, London England som datter af en britisk/italiensk mor med lidt malayiske aner og en britisk far. Claire voksede op i London, Storbritannien, og startede sin skuespillerkarriere som 14-årig. Hun gik dengang på dramaskolen Corona Academy of Performing Arts i London – (nu Ravenscourt Theatre School). Hun debuterede i den succesfulde engelske tv-serie East Enders og i film, så som The Rainbow af Ken Russell. Efter roller i tv-shows og film, tog hun en pause fra skuespillerkarrieren og arbejdede som headhunter i "Banking and finance". Hun var dengang kun 19 år gammel, og den yngste i firmaet med job som headhunter. Efter fire år i finanssektoren returnerede hun til skuespillet og fik en stor rolle i tv-serien Agony. Claire er blevet et kendt navn i Danmark efter sin rolle i kult tv-serien Klovn hvor hun spiller "Claire" – hovedpersonernes sekretær. Claire spiller over for Casper Christensen, Frank Hvam og Iben Hjejle. Foruden de mange danske film og tv-shows som Claire har deltaget i, har hun også medvirket i internationale film. I Love me Forever spiller hun over for Hollywoodstjernen Dougray Scott fra bl.a. Desperate Housewives. I Den sorte pimpernel spiller hun over for Michael Nyqvist fra bl.a. Pigen der legede med ilden.

Hun har deltaget i 4-stjerners Middag, Djævleræs, Master Chef, Price Inviterer og er en af de mest anvendte og succesfulde "English voice over"-kunstnere i Danmark.

Claire er også sanger og sangskriver og har udgivet albummet "Complexity" i 2008 sammen med to musikvideoer. Musikken er elektronisk lounge og nogle af teksterne er ret dybe. Claire har skrevet alle tekster og melodier.

Andet 
Claire Ross-Brown har været pinup i mandebladet FHM og blev i 2006 kåret af FHM til Danmarks mest sexede skuespillerinde. Hun er Intraceuticals nye ansigt (2012). Hun er også en trænet kickbokser og langdistanceløber. Claire er ambassadør for velgørenhedsforeningen, "Børn og unge i Nød", "People 4 People" (Human Trafficking) samt sundhedsportalen Betterwing.

Filmografi 
 INKA$$O (2004) som Lauras kollega
 Den sorte pimpernel (2007) som kvinde i pels
 Pistoleros (2007) som Michelle
 The Horror Vault (2008) som Julia Herrington
 Blå mænd (2008) som Tine
 Love Me Forever (2008) som Gloria
 Tour de Force (2010) som Naomi
 Det andet liv (2014) som Bella Hope

Tv-serier 
 Agony (1999 tv-serie) – adskillige roller
 Klovn (14 episoder, 2005-2006) som Claire

Album 
 Complexity (2008)

Referencer

Eksterne henvisninger 
 Claires officielle hjemmeside
 
 Claires musikhjemmeside 

Skuespillere fra England
Gabrielle Anwar

Gabrielle Anwar (født 4. februar 1970) er en engelsk skuespillerinde, der brød igennem med en markant birolle over for Al Pacino i En duft  af kvinde (1992). 

Hun har desuden markeret sig i filmene Body Snatchers (1993), For Love or Money (1993), The Three Musketeers (1993) og Things to Do in Denver When You're Dead (1995), samt i tv-serierne Press Gang (1990), The Tudors (2007) og Burn Notice (2007-2010) .

Hun spillede desuden Tricia Kenney i Beverly Hills 91210 sæson 2 som skøjteprinsesse, der trænede til de Olympiske Lege og havde en kort romance med Brandon Walsh.

Filmografi 
 The Librarian: Return to King Solomon's Mines (2006)

Litteratur / kilder 
 Nicolas Barbano: "Enhver kvinde kan forføres af mystik" (PS Pige-Special nr. 2, 1996)

Eksterne henvisninger 

 

Skuespillere fra England
H.P. Prior (skibsreder)

Hans Peter Prior (født 9. maj 1813 i Nakskov, død 28. juni 1875 i København) var en dansk handelsmand og skibsreder, medstifter af DFDS. Billedhuggeren Lauritz Prior var hans søn.

Hans Peter Prior var søn af skomagermester Andreas Prior og Ellen Sophie, født Holm. Da hans forældres kår var små, kom han allerede i 13-årsalderen i handelslære i Stege. Senere fik han plads hos handelshuset C. Hage & Søn sammesteds, og 1839 etablerede han sig som købmand der. Han drev navnlig en ret betydelig kornhandel, men den stærke konkurrence foranledigede ham til at flytte til København 1847. Forholdene her svarede ikke til hans forventninger, og da han led ret følelige tab, besluttede han sig til at forandre sin virksomhed. Hans opmærksomhed blev henledt på entreprise af dampskibsfart  i Danmark, og han kastede sig nu med overordentlig energi og intelligens over denne forretning. I løbet af 9 år dels købte, dels byggede han 9 dampskibe, som sattes i fart i regelmæssige ruter. Hans energi i forbindelse med nødvendigheden af at handle hurtig, naar han ikke skulde fortrænges af fremmede selskaber, havde drevet ham for stærkt frem i forhold til hans begrænsede pekuniære midler, og da et skib forliste uden at være fuldt forsikret, kom han i en så alvorlig klemme, at han måtte lade forretningen sætte under administration. Denne forløb heldigt, og efter salg af nogle skibe fortsattes driften af de øvrige. Efter 1863 forøgedes flåden med adskillige nye skibe. 1866 solgtes samtlige skibe og etablissementer til Det Forenede Dampskibs-Selskab, og Prior blev direktør for dettes indenlandske afdeling, hvilken stilling han beklædte indtil 3 år før sin død. I sine senere år beskæftigede han sig en del med byggeforetagender og skabte bl.a. havnen ved Tuborg, der senere overgik til et aktieselskab. Prior var en livlig og rastløs natur, og ved siden af sin omfattende virksomhed var han stadig beskæftiget med ved ivrig læsning at bøde på manglerne ved sin ungdomsopdragelse. I 1839 ægtede han Anna Regine Elisabeth, født Schmith (død 1869), datter af mølleejer Niss Schmidt og enke efter købmand L.T. Malling i Stege. Han er begravet på Gentofte Kirkegård.

Kilder 
 
 H.P. Prior, Optegnelser af mit Livs vigtigste Begivenheder, 1861. 
 Chr. Nielsen, H. P. Prior, 1878.

Eksterne henvisninger 
 

Skibsredere fra Danmark
Grosserere fra Danmark
Selvbiografer fra Danmark
Dansksprogede forfattere fra Danmark
H.P. 1
Danskere i 1800-tallet
Personer fra Nakskov
Artikler fra 1. udgave af Dansk biografisk leksikon
Personer med tilknytning til DFDS
Overfladespænding

Overfladespænding er en egenskab ved væsker, der kommer til udtryk i overfladen. Væskens molekyler tiltrækker hinanden, hvilket skaber sammenhængskraft, som ved væskens overflader skaber en overfladespænding. Vand har en forholdsvis stærk overfladespænding, da positivt ladede hydrogenatomer i vandmolekylerne danner hydrogenbindinger med negativt ladede oxygenatomer i andre vandmolekyler. Det er grunden til, at der kan være en lille top vand i en fyldt kop, og at visse mønter kan flyde på overfladen. Overfladespændingen kan måles ved hjælp af et tensiometer.

Overfladevidenskab
Birgitte Tufte

Birgitte Tufte (31. marts 1939 – 13. juli 2013) var en dansk professor, mag.art., dr.pæd., ved Copenhagen Business School, forfatter samt ophavskvinde til den kulturhistoriske skole – at man skal inddrage elevernes hverdag i skolen. Hun er bl.a. kendt for at stå bag den meget brugte Zigzag-model i medieundervisning i skolen.

12. oktober 2009 blev hun Ridder af Dannebrog.

Hun er begravet ved Agunnaryd kirke i Småland i Sverige.

Udgivelser 
 Børnekultur – et begreb i bevægelse. 
 Tv på tavlen, om børn, skole og medier.

Kilder 

Faglitterære forfattere fra Danmark
Dansksprogede forfattere fra Danmark
Professorer fra Copenhagen Business School
Riddere af Dannebrog
Danskere i 1900-tallet
Danskere i 2000-tallet
Niels Nørlund

Niels Herbert Nørlund (12. august 1924 på Frederiksberg – 11. august 2004 i Berlin) var en dansk journalist og chefredaktør, bror til Ib Nørlund.

Han var søn af direktør og arkæolog Poul Nørlund og Nanna Nørlund (født Møller).

Niels Nørlund blev student i 1942. Samme år blev han tilknyttet Berlingske Tidende som reporter. Niels Nørlund deltog samtidigt aktivt med illegal radiosending i frihedskampen, hvilket betød, at han i 1944 blev arresteret af værnemagten og tilbragte resten af tiden frem til befrielsen i Vestre Fængsel og i Frøslevlejren. I 1946 blev han Berlingske Tidendes Berlin-korrespondent. Siden rykkede han til London og derfra videre til et job som avisens FN-korrespondent i New York. 

Fire år senere flyttede han til Washington D.C., hvorfra han var med til at åbne for en bredere og tættere kommunikation mellem det »gamle« Europa og det »nye« USA. Det indbragte bl.a. Niels Nørlund den fornemme journalistpris Award For Distinguished Achievement in Journalism 1965 fra University of California. Niels Nørlund blev kaldt hjem i 1957, hvor han blev udenrigspolitisk medarbejder ved Berlingske Aftenavis, siden ved Berlingske Tidende. Han skrev ledere og havde redaktionen af avisens »hovedsider«, som han fornyede inspireret af amerikanske aviser. 

I 1962 blev han medlem af Berlingske Tidendes chefredaktion, og i 1967 blev han avisens ansvarshavende chefredaktør og afløste Axel Moos. De næste år gennemgik Berlingske Tidende en kraftigt modernisering, indtil Nørlund i 1970 blev afløst af Laust Jensen i chefstolen. Niels Nørlund var medlem af chefredaktionen frem til 1985, hvor han igen drog udenlands, denne gang som avisens Bonn-korrespondent. Han blev i 1989 hædret med Den Berlingske Journalistpris samt Dansk-Tysk Selskabs Hæderspris. Han var Ridder af Dannebrog.

Han blev gift med Jette Hjejle (født 24. januar 1923), datter af arkitekt Therkel Hjejle, med hvem han fik sønnerne Terkel, Kermit, Laurs og Nikolaj.

Bibliografi i udvalg 
 Kampen om Tyskland, 1950.
 Verden siden 1945, bind 1-2, København: Det Berlingske Forlag 1962.
 Da krigen kom, 1964.
 (red.), Avisen mellem fortid og fremtid – Berlingske Tidendes jubilæumsbog, København: Det Berlingske Forlag 1974.
 Lykkens Befordring – 200 året for at 13 engelske kolonier i Nordamerika erklærer deres uafhængighed, København: Det Berlingske Forlag 1976.

Kilder 
 Kraks Blå Bog 1974
 Niels Nørlund i Modstandsdatabasen

Referencer 
 

Chefredaktører fra Danmark
Journalister fra Danmark
Modstandsfolk fra Danmark
Personer fra Frederiksberg
Riddere af Dannebrog
Personer i Kraks Blå Bog (afdøde)
Faglitterære forfattere fra Danmark
Danskere i 1900-tallet
Journalister ved Berlingske
Dansksprogede forfattere fra Danmark
Niels
Hostrup-Schultz

Familien Hostrup-Schultz har igennem de sidste mange århundreder været en stor del af dansk erhvervsliv, Familiens bogtrykkeri fra 1600-tallet lagde grunden til familiens voksende formue. Trykkeriet fik status af kongelig hofleverandør, da det trykte bøger til de danske universiteter. Trykkeriet overgik i 1980'ne til et fond og hedder i dag Schultz'.

Familien Schultz stammer fra det nordtyske Braunschweig og kom til Danmark og bliver sammensat med familien Hostrup.
De ejede større jordbesiddelser i Midtjylland, deriblandt Kongsø Plantage, der dog blev opdelt i to  i slutningen af 1990'erne, hvoraf den ene del blev solgt fra.

I dag er der kun et medlem tilbage med det oprindelige slægtsnavn: Sønnen af advokat Birthe Marie Hostrup-Schultz og advokat Thomas Nielsen:  Lars Christian Hostrup-Schultz (født 19. marts 1969).

 Eksterne kilder/henvisninger 

 Jørgen Bang, Fra Godiche til Schulz – Bogtrykkeri og forlag i 300 år'', J.H. Schulz A/S, 1961.

Slægter fra Danmark
Belliqueuse (1865)

Det franske panserskib Belliqueuse blev påbegyndt i 1863 som det første i en serie mindre panserskibe, der var for små til at være panserfregatter, og som derfor blev betegnet panserkorvetter. Skibet var som de fleste af periodens franske panserskibe bygget af træ, med pansring langs vandlinjen. Belliqueuse og de følgende panserkorvetter var primært beregnet til oversøisk tjeneste, som erstatning for de upansrede fregatter og korvetter, der tidligere havde udført denne opgave. Navnet betyder "krigerisk".

Tjeneste 

Skibet hejste kommando i 1866, og forlod i december Frankrig med kurs mod Stillehavet via Kap Horn. Belliqueuse var flagskib for divisionen i Stillehavet, og ankom til Valparaiso i marts 1867, men vendte senere på året tilbage til Frankrig, igen via Kap Horn. Var i 1868-69 igen flagskib i Stillehavet, og returnerede denne gang via det Indiske Ocean, og foretog således en jordomsejling. Skibet gjorde i 1870 tjeneste i Middelhavet ud for Syrien, og var ved Kina og Japan i 1872-74. Belliqueuse udgik af tjeneste i 1886 og blev hugget op tre år senere.

Litteratur 

 Roger Chesneau and Eugene M. Kolesnik, ed., Conway's All The Worlds Fighting Ships, 1860-1905, (Conway Maritime Press, London, 1979),

Eksterne links 
Beskrivelse af periodens franske korvetter (på fransk) 

Slagskibe fra Frankrig
Panserskibe fra Frankrig
Forlods

Forlods indgår i navnet på fem danske grevskaber og baronier, og er en hentydning til at en ikke ubetydelig del af den i det pågældende majorat bundne formue bestod af rede penge snarere end jord – altså penge, der var reserveret til køb af jord, således at det kunne opnå den fastsatte minimumsstørrelse – 2500 tdr. hartkorn for grevskaber og 1000 tdr. hartkorn for baronier.

De fem berørte majorater er:
 Det grevelige Rantzauske Forlods
 Det grevelige Scheel-Plessenske Forlods
 Det grevelige Dannemandske Forlods
 Det friherrelige Heintzeske Forlods
 Det friherrelige Selbyske Forlods

Grevskaber i Danmark
Baronier i Danmark
Kill Theory

Kill Theory er en gyserthriller fra 2009 instrueret af Kelly C Pallmer. Den blev udgivet den 23. januar i USA som en del af After dark Horrorfest.

Cast 
Don McManus som Dr. Karl Truftin
Ryanne Duzich som Amber
Teddy Dunn som Brent
Daniel Franzese som Freddy
Agnes Bruckner som Jennifer
Patrick Flueger som Michael
Steffi Wickens som Nicole
Theo Rossi som Carlos
Taryn Manning som Alex
Kevin Gage som Killer

Eksterne henvisninger 
 

Gyserfilm fra USA
Lægebaldrian

Lægebaldrian (Valeriana officinalis, forekommer også skrevet læge-baldrian), er en 30-150 centimeter høj urt, der i Danmark vokser i skove, grøfter og enge. Den ligner hyldebladet baldrian, men blomstens kronrør er kun op til 4 millimeter langt. Desuden er de fjersnitdelte blades endeafsnit ikke bredere end sideafsnittene. Planten og især jordstænglen indeholder flere aktive stoffer.

Beskrivelse 

Lægebaldrian er en flerårig, urteagtig plante med opret vækst. Stænglen er ugrenet, svagt furet og glat. Bladene er fjersnitdelte med 11-23 afsnit, hvor det yderste afsnit har samme bredde som de øvrige (sammenlign med hyldebladet baldrian). De nederste blade er stilkede, mens de øverste er ustilkede. Afsnittene er ovale eller lancetformede og helrandede eller uensartet savtakkede. Oversiden er mørkegrøn, mens undersiden er lysegrøn.

Blomstringen foregår i juli-august, hvor man finder blomsterne samlet i endestillede kvaste, der tilsammen danner halvskærmagtige stande. Blomsterne er regelmæssige og 5-tallige med sammenvokset kronrør og lyserøde til hvide flige. Frugterne er nødder med det omdannede bæger som fnok.

Rodsystemet består af en jordstængel og et stort antal trævlerødder.

Højde x bredde og årlig tilvækst: 1,75 x 0,30 m (175 x 30 cm/år).

Voksested 

Arten er naturligt udbredt i Lilleasien, Kaukasus, Iran, Centralasien, Sibirien og Østasien samt Europa, herunder Danmark. Her forekommer den dog kun spredt i den østlige del og mangler i Vest- og Nordjylland.

Planten findes på skyggede eller lysåbne steder med fugtig til våd eller oversvømmet bund. Ofte ses den på enge eller langs vandløb.

I moserne på Malham Tarn, et nationalt naturreservat, som ligger 20 kilometer nordvest for Skipton i Yorkshire Pennines, vokser arten sammen med bl.a. angelik, almindelig mjødurt, almindelig syre, bukkeblad, djævelsbid, dyndpadderok, engkabbeleje, kragefod, rørgræs, trævlekrone og vandmynte

Aktive stoffer 
Planten og især jordstænglen indeholder flere aktive stoffer, blandt andet en æterisk olie, der sammen med valerensyre og isovaleriansyre fremkalder den meget gennemtrængende lugt, som er typisk for baldrian. Desuden indeholder planten valepotriat og flere alkaloider.

Baldrianoliens indhold varierer betydeligt i forhold til sorten, plantens alder og høsttidspunktet: De vigtigste bestanddele for sorten 'Select' er valerenal, bornylacetat, 15-acetoxyvaleranon, valerensyre og kamfer, mens sorten 'Anthose' indeholder valerenal, bornylacetat, α-humulen, kamfer, 15-acetoxyvaleranon og valerensyre. Med større alder hos planten stiger indholdet af valerenal, valerensyre og α-humulen.

Olien fra 'Select' har kraftig antibiotisk virkning over for skimmelsvampen Aspergillus niger, bakterierne Escherichia coli, Staphylococcus aureus og gærsvampen Saccharomyces cerevisiae, mens 'Anthose' har lav eller ingen virkning mod testmikroorganismerne, herunder Pseudomonas aeruginosa.

Note

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

Sumpplanter
Lyserøde blomster
Baldrian
Rigsgreve

En rigsgreve () var en standstitel gyldig i hele Det tysk-romerske rige, der enten betegnede en besidder af et rigsgrevskab (tysk: Reichsgrafschaft) eller var en æresbevisning fra den tysk-romerske kejser. Rigsgrevskabet var et rigsumiddelbart territorium, der ikke var underlagt andre lensherrer end kejseren. Dermed var rigsgrevskaber selvstændige stater.

Omkring 1521 fandtes der 144 rigsgrevskaber. Tallet faldt inden 1792 til 99, fordi greveslægterne uddøde, eller blev ophøjet til rigsfyrstelig rang, mediatiseret (dvs. tilsluttet større nabostater) eller forlod riget. Omvendt kom enkelte nye rigsgrever til ved delingen af grevehuse eller på grund af ophøjelse til rigsgrevestanden. Ved opløsningen af Det tysk-romerske Rige 1806 mistede begrebet sin betydning og mange rigsgrevskaber deres selvstændighed.

Langt fra alle grever i Det tysk-romerske Rige var rigsgrever. De fleste grever var underlagt andre lensherrer som hertuger, kurfyrster og fyrster. Rigsgrevetitlen indebar yderligere privilegier til selve greverangen. Rigsgreverne hørte fx til rigsstænderne og var repræsenteret ved rigsdagene, men havde ikke personlig stemmeret. Fra 1600-tallet organiserede rigsgreverne sig i fire kollegier, som kunne afgive én fælles stemme, (kuriatsstemme). Disse kollegier var den frankiske, schwabiske, westfalske og wetterauiske "grevebænk" (Fränkische, Schwäbische, Westfälische og Wetterauische Grafenbank).

Henimod slutningen af Det tysk-romerske Riges eksistens havde disse grevebænke flere medlemmer end antallet af autonome rigsgrevskaber. Der var to grunde til det:
Dels blev en del rigsgrevskaber overtaget af rigsfyrster. Selv om rigsgrevskabet dermed var blevet indlemmet i en anden stat, gik dets stemme ikke tabt, men blev varetaget af fyrsten.
Dels blev der fra slutningen af 1600-tallet uddelt personlige rigsgrevetitler. Sådanne rigsgrever, personalister, var altså ikke herskere over et eget territorium.

De fleste forhenværende rigsgrevskaber blev i 1806 mediatiseret gennem medlemslandene i Rhinforbundet. Resten blev ophøjet til fyrsterangen og fortsatte som suveræne stater. Før oprettelsen af Rhinforbundet fandtes der stadig 74 rigsgrevskaber.

Se også 
 Rigsfriherre
 Rigsfyrste

Tysk-romerske rige
Grever
Adelige titler
Mark O'Rowe

Mark O'Rowe (født i 1970 i Dublin i Irland) er en irsk manuskriptforfatter og dramatiker. Han er muligvis mest kendt for at have skrevet manuskriptet til den iriske sorte komedie Intermission fra 2003.

Han voksede op i Tallaght, en arbejderklasseforstad lige syd for Dublin, og han hævder, at meget af volden i sit arbejde skyldes at have set en enorm mængde af voldelige, blodige film, da han var i sine teenageår.

Skuespil 
 The Aspidistra Code (1995)
 Anna's Ankle
 From Both Hips
 Crestfall
 Howie the Rookie (1999)
 Made in China
 Terminus

Priser og nomineringer som dramatiker 
 Irish Times/ESB Theatre Award for Best New Play for Howie the Rookie.
 George Devine Award for Best New Play for Howie The Rookie.
 Rooney Prize for Irish Literature for Howie the Rookie in 1999.

Filmmanuskripter 
 Intermission
 Perrier's Bounty
 Boy A

Priser og nomineringer som manuskriptforfatter 
 Han vandt en IFTA Award for Bedste Manuskript i 2003 for Intermission

Eksterne henvisninger 
 
Mark O'Rowe's Literey Encyclopedia Entry

Manuskriptforfattere fra Irland
Personer fra Dublin
Jakob Høyer

Jakob Høyer (født 6. marts 1971) er en dansk journalist, der er kommunikationschef i Dansk Boldspil-Union.

Høyer blev uddannet fra Danmarks Journalisthøjskole i 1996 og kom derefter til Det Fri Aktuelt som kulturreporter. I 1998 blev han kulturreporter og senere kulturredaktør på Jyllands-Postens redaktion i København. Efter regeringsskiftet i 2001 blev han særlig rådgiver for Brian Mikkelsen (K) i Kulturministeriet. Her var han til juli 2003, hvor han blev kulturredaktør på Berlingske Tidende. I januar 2007 blev han chefredaktør for metroXpress, men skiftede i 2010 til kommunikationsbranchen og blev kommunikationsdirektør i DSB, som han forlod i 2013. Fra 1. september 2014 er han kommunikationsdirektør i Dansk Boldspil Union (DBU), der organiserer fodbolden i Danmark.

Kilder og eksterne henvisninger
 Jakob Høyers profil på K-Forum

Journalister fra Danmark
Chefredaktører fra Danmark
Danskere i 2000-tallet
Spindoktorer
Journalister ved Berlingske